 JOHN MUTUA NA SAMMY WAWERU  BEI ya lita moja ya mafuta ya petroli inatarajiwa kuongezeka na kugonga Sh200, endapo Mswada wa Fedha 2023 unaopendekezwa na serikali ya Rais William Ruto utapitishwa. Mswada huo tata, unapendekeza nyongeza ya ushuru (VAT) unaotozwa bidhaa za petroli kutoka asilimia 8 hadi 16. Akizungumza Jumapili, Mei 13, 2023 katika mahojiano na vituo vikuu vya runinga nchini, Dkt Ruto alitetea mapendekezo ya mswada huo akihoji yatasaidia kuongeza ukusanyaji ushuru kufanikisha miradi ya maendeleo. Uchanganuzi wa Gazeti la Business Daily, linalomilikiwa na Shirika la Nation Media, unafasiri mafuta ya petroli yataongezeka kwa Sh13.51 hadi Sh196.21 baada ya nyongeza ya VAT ya asilimia 8 zaidi katika asilimia 8 inayotozwa sasa. Bei ya dizeli nayo itaongezeka na Sh12.40, lita ikiishia kuchezea Sh180.88, ikiwa wabunge watapitisha mswada huo. Huku mapendekezo hayo yakitarajiwa kumuongezea Mkenya mlipa ushuru mzigo mzito, Ruto alisema serikali haitozi wananchi ushuru kupita kiasi. “Ili kusawazisha mahesabu, nimeondoa baadhi ya kodi inayojumuisha asilimia 5.5,” kiongozi wa nchi aliambia wanahabari wakati akihojiwa katika Ikulu ya Rais, Nairobi. Ruto alisema Wakenya hulipa ushuru wa chini, ikilinganishwa na mataifa mengine. Akitetea Mswada wa Fedha 2023, alisema utasaidia kuchanga fedha zinazohitajika kufanya maendeleo. Kimsingi, ukusanyaji VAT unatarajiwa kupanda hadi Sh128.98 bilioni kwa mwaka sawa na Sh10.7 bilioni kwa mwezi. Aidha, mswada huo unatarajiwa kugarazwa bungeni baadhi ya wabunge wa Kenya Kwanza wakiongozwa na kiranja wa wengi bungeni Silvanus Osoro (Mugirango Kusini) na Ndindi Nyoro (Kiharu) wakiahidi na kuapa kuupitisha. Upinzani, Azimio la Umoja, kiongozi wake Raila Odinga amesema atashawishi wabunge wake kuupinga. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  